Ghid de completare a cererii de finanţare 

Se vor completa cu litere de tipar, sau preferabil, cu maşina de scris, toate rubricile din cererea de finanţare, după citirea cu atenţie a tuturor informaţiilor care sunt cuprinse şi în această broşură informativă.  

După completarea datelor de identificare, referitoare la instituţia sau organizaţia care solicită finanţarea şi datele referitoare la coordonatorul de proiect, se va descrie proiectul propriu-zis urmând întocmai indicaţiile furnizate în cererea de finanţare şi în această broşură informativă. Se vor ataşa şi CV-urile membrilor echipei care va implementa proiectul.

Dosarul se depune în două exemplare la sediul Centrului. Dosarele depuse nu se returnează, de aceea vă rugăm să nu includeţi în dosar documente originale, ci copii ale acestora. 

Dosarele incomplete sau depuse după data limită nu se vor lua în considerare!

PARTEA I.
Identificarea organizaţiei, a partenerilor, a echipei care realizează proiectul

Se completează respectând datele din statutul organizaţiei/instituţiei, rapoarte anuale, etc.
Anexele necesare:
•	CV al responsabililor de proiect din cadrul organizaţiilor partenere,
•	descrierea organizaţiilor partenere participante la proiect,
•	copii după statute şi hotărâri judecătoreşti de înfiinţare ale organizaţiilor neguvernamentale participante,
•	protocol (acord) de parteneriat între organizaţiile participante,
•	rezumatul proiectului pe o pagină separată (cu numele instituţiei şi titlul proiectului dumneavoastră).
În cazul parteneriatelor această parte a cererii de finanţare trebuie completată de fiecare organizaţie, menţionându-se (în protocol / acord) organizaţia depunătoare al proiectului. 
Anexele necesare trebuie depuse de fiecare organizaţie în parte, excepţie făcând protocolul (acord) de parteneriat şi rezumatul proiectului.

PARTEA II.
Identificarea şi descrierea proiectului

Vă rugăm să descrieţi proiectul dumnevoastră cu toate detaliile cerute, conform structurii şi indicaţiilor din cererea de finanţare, în limita a maximum patru pagini anexe.

Termenii folosiţi în cererea de finanţare se referă la:
1. Titlul proiectului, respectiv câteva cuvinte cheie pentru identificare = titlul scurt al proiectului, respectiv o descriere scurtă de câteva rânduri a proiectului.
2. Perioada propusă pentru desfăşurare = perioada totală de desfăşurare a proiectului, cuprinde şi pregătirea acestuia, a activităţilor, întâlnirile cu organizaţiile partenere (dacă este cazul), desfăşurarea propriu-zisă a activităţilor, evaluarea proiectului.
3. Locul de desfăşurare a proiectului = locul de desfăşurare al activităţilor, a coordonării proiectului.
4. Grupul ţintă = populaţia căreia i se adresează şi care va beneficia de pe urma implementării proiectului.
Exemplu: într-un program de educaţie a bibliotecarilor, aceştia vor fi populaţia căreia i se adresează proiectul iar publicul va fi beneficiarul proiectului
5. Obiectivul general al proiectului = ceea ce se urmăreşte, în principal, prin implementarea proiectului; atingerea obiectivului soluţionează problema care a generat apariţia proiectului
Exemplu: “ameliorarea stării de sănătate a populaţiei”, “creşterea nivelului de informare în rândul cadrelor didactice”
6. Motivaţia proiectului = descrieţi în maximum 1 pagină, problema pe care aţi identificat-o, cauzele care au generat-o, alte intervenţii întreprinse pentru soluţionarea ei şi explicaţi de ce consideraţi că proiectul dumneavoastră oferă o alternativă viabilă.
7. Obiectivele specifice ale proiectului = ceea ce se urmăreşte prin realizarea activităţilor componente ale proiectului. Obiectivele specifice trebuie să fie realiste, concrete, măsurabile în timp, şi realizabile pe parcursul perioadei propuse. 
Exemplu: “asigurarea asistenţei medicale în x orfelinate din oraşul Y, pentru copii cuprinşi între 0-7 ani, de către o echipă de specialişti, lunar, timp de 12 luni”; “crearea unui centru de asistenţă medicală şi socială pentru x vârstnici din oraşul Y, de către o echipă pluridisciplinară formată din x persoane, timp de 3 ani”.
8. Activităţile, numerotate în ordine cronologică, se vor descrie pe foi separate, după structura din cererea de finanţare. În unele situaţii, o activitate separată poate fi orice acţiune intermediară, pregătitoare a activităţii principale (de exemplu, amenajarea unei săli sau anunţarea unei conferinţe, a unui seminar, ş.a.). Pentru fiecare activitate/etapă în parte se va estima bugetul şi se va planifica în timp.
Exemplu: “organizarea unui seminar xy, în perioada t, cu un buget de xxx USD”.
9. Calendarul activităţilor = acoperă întreaga perioadă de desfăşurare a proiectului, menţionată la punctul 2.
10. Pregătirea proiectului, etapele şi conţinutul acestuia =  se va descrie modalitatea de pregătire al rpoiectului, întâlniri, seminarii, mese rotunde, tabere de lucru, menţionând şi participanţii la acestea.
11. Rezultatul activităţilor este ceea ce se va obţine concret, palpabil şi măsurabil pe parcursul şi la sfârşitul implementării proiectului. Impactul se referă la calitatea şi cantitatea efectului asupra domeniului vizat de proiect, cât şi la influenţa asupra opiniei publice şi a societăţii în general. Descrieţi şi metodele de diseminare a rezultatelor.
12. Cum veţi obţine autonomia financiară a proiectului în cazul în care dumneavoastră doriţi să-l continuaţi/ extindeţi? Specificaţi resursele pe care le aveţi în vedere şi modul lor de utilizare, după încetarea finanţării din partea Centrului.
13. Estimarea unor dificultăţi de orice natură care ar putea afecta atât începerea, implementarea, desfăşurarea proiectului, cât şi evaluarea acestuia. 
14. Evaluarea proiectului de către solicitantul finanţării se referă la identificarea unor metode de autocontrol şi de cuantificare periodică a rezultatelor proiectului chiar de către cei care îl implementează. Numiţi indicatorii cantitativi şi calitativi pe care intenţionaţi să îi utilizaţi în procesul de evaluare.

PARTEA III.
Bugetul proiectului

Bugetul centralizat al proiectului reprezintă cumularea bugetelor aferente fiecărei activităţi/etape şi detaliate pe categorii şi capitole de cheltuieli după cum urmează:

Categorii şi subcategorii de cheltuieli acceptate, defalcate pe capitole de cheltuieli:

1. Costuri organizatorice legate de proiect
1.1. Cheltuieli administrative: 	
a.	comunicaţii (specificaţi perioada, cost total) : poştă, telefon, Internet, E-mail;
b.	întreţinere echipament;
c.	închirieri echipament;
d.	chirie, întreţinere, cheltuieli pentru electricitate, apă, gaze, etc.
1.2. Consumabile: (specificaţi preţul, cantitatea, perioada de achiziţie - dacă nu coincide cu cea a proiectului, cost total)
a.	hârtie;
b.	rechizite;
c.	toner;
d.	alte materiale consumabile (specificaţi).
1.3. Alte materiale: (specificaţi articolul, preţ/ bucată, cantitate, cost total) 
a.	mobilier;
b.	alte materiale (care nu intră în categoria “consumabile” sau “echipamente”).

2. Costuri de participare legate de proiect
2.1. Cheltuieli de deplasare
a.	transport (ruta, cine, perioada, scop)
b.	cazare (nr. şi nume persoane, preţ cameră/noapte, nr. de zile, total cost cazare)
c.    masă (diurnă) (nr. şi nume persoane, preţ/persoană/zi, nr. de zile, total cost masă)
2.2. Cheltuieli de cazare şi masă
2.3. Cheltuieli de protocol
2.4. Cheltuieli de interpretare

3. Publicaţii, cărţi, broşuri, pliante
3.1. Editare (specificaţi ce anume, nr. de exemplare, format, unde se publică, cost total) 
a.	 servicii: traducere, editare, tipărire etc. (tip servicii, cost/serviciu, cost total)
b.    materiale (tip materiale, cost/material, cost total)
3.2. Achiziţionare (specificaţi ce anume, de unde se achiziţionează, preţ/buc., cantitate, cost total)

4. Costuri legate de implementarea proiectului
4.1. Onorarii şi remuneraţii (specificaţi câte persoane, ce funcţie deţin în cadrul proiectului, onorariu/ persoană, pe cât timp, total onorarii). Se oferă pe baza unor contracte în conformitate cu prevederile legale. Se vor prevedea în cererea de finanţare sumele brute.
4.2. Servicii necesare (organizaţia/ instituţia/ firma care prestează serviciile, tipul serviciilor, nr. de persoane implicate etc.)
a.	taxe cursuri 
b.	consultanţă/consultanţi 
c.    alte plăţi servicii (specificaţi cu toate detaliile necesare)
4.3. Echipamente (specificaţi ce anume, marca, performanţe dorite, cantitate, preţul estimativ per bucată, cost total). Cu excepţia categoriei echipamentelor de birotică, vă rugăm să ataşaţi oferte de preţ de la furnizori specifici. Centrul de Resurse pentru Diversitate Etnoculturală îşi rezervă dreptul de a analiza aceste categorii de cheltuieli şi ofertele anexate.
a.	echipamente birotică (calculator, imprimantă, fax, copiator, etc.), software (specificaţi tipul, performanţe dorite, cantitate, preţul estimativ per bucată, cost total)
b.	alte tipuri de echipament (specificaţi)

5. Alte cheltuieli justificate pentru derularea proiectului (specificaţi tipul de cheltuială şi detaliile legate de acesta)

6. Cheltuieli de evaluare a proiectului 

Nu se admit cheltuieli nejustificate, denumite generic “altele”, “neprevăzute”, “diverse”, etc. Cofinanţările se vor menţiona ca sume, specificând sursa lor, numai în cazul în care sunt confirmate, în scris de către respectivul finanţator. Punerea la dispoziţie, gratuit,  a unor spaţii, echipamente, personal de către unul sau mai mulţi parteneri, pot fi evaluate în bani şi reprezintă de asemenea cofinanţări.

Surse de finanţare

În cazul în care proiectul este finanţat şi de alte organizaţii, fundaţii, instituţii, se cere o dovadă a acestor finanţări. Dacă proiectul s-a depus spre finanţare şi la alte organizaţii, fundaţii, se cere menţionarea acestora, precum şi stadiul de soluţionare a solicitării.

PARTEA IV.
Informaţii administrative

Se completează respectând datele din statutul organizaţiei/instituţiei, rapoarte anuale, etc.